Okresná prokuratúra Bratislava II 
Kvetná 13, 820 05 Bratislava 25

Sp. zn. : 1 Pv 259/13/1102	Bratislava II, 15.1.2015
EEČ : 2-9-4-2015

U Z N E S E N I E

Trestná vec:	obvinený XXXXX 
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 172 odsek 1 písmeno c Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Bratislava II
Podľa § 215 odsek 2 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
obvinený vystupujúci pod prezývkou „XXXXX“ v presne nezistenej dobe od mesiaca mája do 30. októbra 2013, kedy bol zadržaný a vzatý do väzby  Okresným súdom XXXXX XXXXX, č. k. XXXXX, sebe zadovažoval a na rôznych miestach v mestských častiach okresu XXXXX II vo Vrakuni a v Podunajských Biskupiciach pri pizzerii „PIZZA MIZZA“ na Podunajskej ulici 23 a pri objekte „UFO“ na Bieloruskej ulici predával konzumentom XXXXX a XXXXX, ako aj iným doposiaľ neustáleným osobám drogu pervitín tým spôsobom, že uvedené osoby obvineného vopred telefonicky kontaktovali, načo im obvinený pri stretnutí na vopred dohodnutom mieste drogu pervitín predal za cenu 10,- euro za dávku,  pričom pervitín - jeho účinná látka metamfetamín je v zmysle Národnej rady SR č.139/1998 Z. z. o omamných látkach, psychotropných látkach a prípravkoch v znení neskorších predpisov zaradená do II. skupiny psychotropných látok.

trest, ku ktorému môže trestné stíhanie viesť, je celkom bez významu popri treste, ktorý bol obvinenému pre iný čin už právoplatne uložený

Odôvodnenie:
	Vyšetrovateľ PZ 1. oddelenia vyšetrovania odboru kriminálnej polície Okresného riaditeľstva PZ XXXXX II viedol pod spisovou značkou: OXXXXX trestné stíhanie voči obvinenému XXXXX za zločin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 172 ods. 1 písm. c) Trestného zákona. 
 
Podľa § 215 ods. 2 Trestného poriadku prokurátor môže zastaviť trestné stíhanie, ak

a) je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený.  

Ustálená skutková podstata trestného činu znie: 

Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi

§ 172 

(1) Kto neoprávnene

a) vyrobí,
 
b) dovezie, vyvezie, prevezie alebo dá prepraviť,
 
c) kúpi, predá, vymení, zadováži, alebo
 
d) prechováva po akúkoľvek dobu, omamnú látku, psychotropnú látku, jed alebo 
prekurzor alebo kto takú činnosť sprostredkuje, potrestá sa odňatím slobody na  
 tri roky až desať rokov. 

§ 2 
Časová pôsobnosť
 
(1) Trestnosť činu sa posudzuje a trest sa ukladá podľa zákona účinného v čase, keď bol čin spáchaný. Ak v čase medzi spáchaním činu a vynesením rozsudku nadobudnú účinnosť viaceré zákony, trestnosť činu sa posudzuje a trest sa ukladá podľa zákona, ktorý je pre páchateľa priaznivejší.
 
(2) Páchateľovi možno uložiť taký druh trestu, ktorý dovoľuje uložiť zákon účinný v čase, keď sa o trestnom čine rozhoduje, ak je to pre páchateľa priaznivejšie.
 
(3) Ak tento zákon neustanovuje inak, ochranné opatrenie sa ukladá podľa zákona účinného v čase, keď sa o ochrannom opatrení rozhoduje.

§ 8
Trestný čin
 
	Trestný čin je protiprávny čin, ktorého znaky sú uvedené v tomto zákone, ak tento zákon neustanovuje inak.
 
§ 9 
Druhy trestných činov

	Trestný čin je prečin a zločin.
 
§ 10 
Prečin 
 
(1) Prečin je
a) trestný čin spáchaný z nedbanlivosti alebo
 
b) úmyselný trestný čin, za ktorý tento zákon v osobitnej časti ustanovuje trest odňatia slobody s hornou hranicou trestnej sadzby neprevyšujúcou päť rokov.
 
	(2) Nejde o prečin, ak vzhľadom na spôsob vykonania činu a jeho následky, okolnosti, za ktorých bol čin spáchaný, mieru zavinenia a pohnútku páchateľa je jeho závažnosť nepatrná.
 
§ 11 
Zločin 
 
	(1) Zločin je úmyselný trestný čin, za ktorý tento zákon v osobitnej časti ustanovuje trest odňatia slobody s hornou hranicou trestnej sadzby prevyšujúcou päť rokov.
 
	(2) O zločin ide aj vtedy, ak v prísnejšej skutkovej podstate prečinu spáchaného úmyselne je ustanovená horná hranica trestnej sadzby prevyšujúca päť rokov.
 
	(3) Zločin, za ktorý tento zákon ustanovuje trest odňatia slobody s dolnou hranicou trestnej sadzby najmenej desať rokov, sa považuje za obzvlášť závažný.

§ 15
Zavinenie 

Trestný čin je spáchaný úmyselne, ak páchateľ
a)	chcel spôsobom uvedeným v tomto zákone porušiť alebo ohroziť záujem chránený týmto zákonom, alebo 

b) vedel, že svojím konaním môže také porušenie alebo ohrozenie spôsobiť, a pre prípad, že ho spôsobí, bol s tým uzrozumený. 

Z doposiaľ vykonaných dôkazov v prípravnom konaní a po ich objektívnom vyhodnotení v prospech i neprospech obvineného podľa § 2 ods. 10 a 12 Trestného poriadku tu existuje dôvodný predpoklad, že skutok sa stal, je ustáleným trestným činom a z jeho spáchania je dôvodne podozrivý obvinený XXXXX. Najmä ak uvedený skutkový stav je ustálený svedeckými výpoveďami osôb, ktoré kupovali od obvineného zakázané psychotropné látky - svedkom XXXXX a svedkyňou XXXXX. 

Ustálené skutkové okolnosti potvrdzujú aj prepisy hovorov o uskutočnenej telefonickej komunikácii, ďalej len z pripojených CD nosičov o elektronickej komunikácii -„ZOI“.  

Z úradne vyžiadaného právoplatného súdneho rozhodnutia, rozsudku Okresného súdu XXXXX XXXXX som zistil, že obvinený bol uznaný vinným za obzvlášť závažný zločin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 172 ods. 1 písm. d), ods. 2 písm. e)  Trestného zákona a iné s použitím § 39 ods. 2 písm. d), § 41 ods. 2 Trestného zákona k nepodmienečnému trestu odňatia slobody v trvaní 6 (šesť) rokov a 9 (deväť) mesiacov, pre ktorého výkon bol zaradený do ústavu s minimálnym stupňom stráženia.  

	Vzhľadom na ustálenú právnu kvalifikáciu skutku, pre ktorý sa trestné stíhanie vedie,  a ktorý trestný čin je v zmysle platných ustanovení Trestného zákona č. 300/05 Zbierky zákonov zločinom, ako aj na mieru závažnosti protiprávneho konania obvineného, najmä ak stíhaný skutok je ďalším čiastkovým útokom pokračujúceho trestného činu, pre ktorý bol už právoplatne odsúdený, ďalej len „ak prichádza do úvahy uloženie spoločného trestu“, skorší už uložený nepodmienečný trest obvinenému za obdobný protiprávny delikt dlhšieho trvania možno považovať za postačujúci aj v zmysle zásad individuálnej a generálnej prevencie.
  
	Týmto rozhodnutím nie je dotknuté právo obvineného disponovať konaním v zmysle zásady uvedenej v ustanovení § 215 ods. 7 Trestného poriadku. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.V trestnom stíhaní sa pokračuje, ak obvinený vyhlási do troch dní od doručenia uznesenia, že na prejednaní veci trvá.

JUDr. Svetozár Chabada
prokurátor